**PROJEKTAS „VISI KARTU - DĖL MŪSŲ VAIKŲ“**

2019 – 2020 m. m.

Šilutė

**Projekto autorius:** Socialinė pedagogė, Vidmantė Miliauskaitė – Mencė.

**Institucija:** Šilutės l/d „Raudonkepuraitė“.

**Projekto tikslinis adresatas:** Šeimos, auginančios vaikus su specialiaisiais ugdymo poreikiais. 2019 – 2020 mokslo metus Šilutės lopšelyje – darželyje „Raudonkepuraitė“ pradėjo 192 ugdytiniai, iš jų 34 turi specialiųjų ugdymosi poreikių, lyginant 2019 m. sausio ir rugsėjo mėnesius, ugdytinių, kuriems nustatyti specialieji ugdymosi poreikiai, skaičius išaugo 8 proc. (%). Stebint situaciją, galima teigti, kad didėjantis šių ugdytinių skaičius, diktuoja pokyčių svarbą, kurioje turi dominuoti ne tik ugdytiniai su specialiaisiais ugdymosi poreikiais, bet ir jų tėvai, tai yra visa šeima, bei visa darželio bendruomenė.

**Situacija bendruomenėje.** 2019 m. lapkričio mėn. įstaigoje buvo atliktas tyrimas, kurio tikslas buvo išsiaiškinti šeimų, kurių vaikai turi specialiųjų ugdymosi poreikių, integracijos ypatumus Šilutės l/d „Raudonkepuraitė“. Tyrimo rezultatai parodė, kad šeimos savo integraciją vertina pakankamai gerai: vaikai dažniausiai – puikiai, o tėvai – gerai. Tačiau kiekviena šeima yra skirtinga ir kiekvienos integraciją įtakoja tam tikri veiksniai, kurie turi įtakos šeimos teisių į koordinuotai teikiamą švietimo pagalbą ir socialines paslaugas, ikimokyklinio ugdymo įstaigoje, įgyvendinimą, dažniausiai tai yra visų reikiamų vaikui specialistų komanda darželyje, pedagogų kompetencijos ir pasiruošimas dirbti su specialiųjų ugdymosi poreikių turinčiais vaikais, pedagogų ir tėvų bendradarbiavimas, specialistų ir tėvų bendradarbiavimas, pedagogų, specialistų ir tėvų komanda, bendros veiklos su vaikais, kitų grupės ar darželio vaikų/tėvų tolerancija. Svarbiausią ir reikšmingiausią įtaką šeimų integracijai grupės/darželio bendruomenėje turėtų specialistų komandos, bendravimas ir bendradarbiavimas tarp visų ugdymo proceso dalyvių ir specialistų, visos darželio bendruomenės tolerancija, o svarbiais veiksniais yra laikomi – paskaitos, palaikomosios grupės, literatūra, atviros pamokos, šventės ir pramogos. Šeimų, kurių vaikai turi specialiųjų ugdymosi poreikių, teikiamų švietimo pagalbos ir socialinių paslaugų situaciją l/d „Raudonkepuraitė“ yra pakankamai gera, daugiau nė pusė vaikų, turinčių specialiuosius ugdymosi poreikius gauna pagalbą įstaigoje – logopedinę ir socialinę pedagoginę, psichologinę, tačiau dėl specialistų krūvio dalis vaikų negauna pagalbos, todėl ją suteikia Švietimo pagalbos tarnybos specialistai. Pačios šeimos supranta, kad pagalba vaikui yra svarbi dėl jo pažangos ir integracijos, tuo pačiu ir jų pačių integracija daro teigiamą įtaką vaiko integracijos procesui, o suteikiamą pagalbą įstaigoje didžioji dalis šeimų vertina kaip pakankamą.

Gauti tyrimo rezultatai antrina esamai situacijai Lietuvoje, kad didėjantis vaikų su specialiais ugdymosi poreikiai skaičius darželiuose, kelia naujas problemines sritis: integracijos, teisių pažeidimo, atskirties, socializacijos ir pan. Valstybinėje audito ataskaitoje (2018) teigiama, kad vaikų turinčių specialiųjų poreikių ugdymas neskatinamas, nes įstaigose trūksta švietimo pagalbos specialistų, mokytojo padėjėjų, didesnis mokinio krepšelis skiriamas tik už 4 val. buvimą grupėje (nors vaikas būna vidutiniškai 10 val.), kuris neskatina įtraukiojo ugdymo, vėluojama laiku atlikti vaikų vertinimą dėl laiko neatpažintų specialiųjų ugdymosi poreikių ar bendradarbiavimo stokos su tėvais, tėvų nesutikimo. S. Kovienė (2018), tyrinėdama tėvų švietimą ikimokyklinėse ugdymo įstaigose, teigia, kad įstaigose dažniausiai organizuojamas informacinio pobūdžio tėvų švietimas, tačiau tėvams priimtiniausios ir efektyviausios formos būtų: individualius pokalbius su tėvais, informacinius stendus, bendrus tėvų susirinkimus, o inovatyvesnėmis formomis įvardinamos grupinės diskusijos, trūkstamų įgūdžių įgijimas. Šiose įžvalgose atsiskleidžia bendradarbiavimo trūkumas šeimos ir pedagogo kontakto kontekste, visos šeimos poreikis gauti socialinę ir šviečiamąją pagalbą pasitelkiant pedagogų ir specialistų kompetencijas. D. Martišauskienės ir D. Traškelio (2017) tyrimas atskleidžia, kad tėvų, požiūriu, kokybiškiausios ir svarbiausios edukacinės paslaugos darželiuose yra vaiko rengimas mokyklai ir gyvenimui, vaikų etnokultūros ir sveikatingumo ugdymas; socialinės paslaugos (specialiųjų poreikių vaikų ugdymas, socialinės atskirties integracija, įtraukusis ugdymas), vaiko maitinimas, priežiūra ir globa; informacinės-komunikacinės paslaugos (informacijos apie vaiko ugdymą, pasiekimus ir įstaigos veiklą tėvams teikimas); kultūrinės-rekreacinės paslaugos (renginių, švenčių, išvykų, ekskursijų vaikams organizavimas); specializuotos pagalbos vaikams teikimas (medicinos darbuotojo, logopedo, psichologo ir kt. specialistų paslaugos).

Remiantis aukščiau pateiktais tyrimais, galima teigti, kad siekiant įgyvendinti visų vaikų, tarp jų ir turinčių specialiųjų ugdymosi poreikių, ir šeimų socialines teises, ikimokyklinio ugdymo institucijose, reikia siekti visiškai patenkinti šeimų pagalbos poreikį, pasitelkiant visus resursus, tokius kaip specialistų etatų steigimas kiekvienoje institucijoje, pedagogų kvalifikacijos tobulinimą, edukacinių ir kt. paslaugų teikimą, tėvų mokyklėles, palaikomųjų grupių kūrimą, bendruomeniškumo stiprinimą, paskaitų organizavimą, bendradarbiavimo tarp visų ugdymo proceso dalyvių tobulinimą, bendros veiklos su vaikais ir pan.

**Projekto tikslas –** padėtišeimoms, kurių vaikai turi specialiųjų ugdymosi poreikių, sėkmingai integruotis į l/d „Raudonkepuraitė“ bendruomenę.

**Projekto uždaviniai:**

1. Suburti palaikomąją grupę šeimoms, kurių vaikai turi specialiųjų ugdymosi poreikių, Šilutės l/d „Raudonkepuraitė“ emociniam palaikymui ir patirties sklaidai tarp tėvų.
2. Organizuoti įvairaus pobūdžio veiklas, siekiant padėti tėvams įgyti reikiamų įgūdžių asmeninio tobulėjimo, vaikų auklėjimo, pozityvios tėvystės, vaikų socializacijos klausimais.
3. Siekti projekto tęstinumo, įtraukiant visus bendruomenės narius, gerinant santykius su socialiniais partneriais l/d „Žibutė“, įtraukiant naujus partnerius – „Bendruomeninius šeimos namus“ (Žemaičių naumiestis).

T**eorinis spręstinos problemos** **pagrindimas.** Ikimokyklinio ugdymo įstaiga kaip ir kitos švietimo organizacijos vykdo edukacine ir socialines paslaugas, kurių tikslas mažinti socialinę įtampą tarp skirtingų socialinių grupių ir vienodai į ugdymo(si) procesą įtraukti visus mokinius, nepaisant jų gabumų ir socialines padėties, nes nuo to priklauso visos visuomenės socialinės sistemos reprodukcija ir vystymas, dalyvavimas asmenybės socializacijos procese (LR Konstitucija, 1992; Martišauskienė, Traškelys, 2017; Vaiko teisių konvencija, 1989; Vaiko teisių apsaugos pagrindų įstatymas, 1996; ).

**Projektinės veiklos turinys:**

|  |  |  |
| --- | --- | --- |
| Veiklos kryptys | Vykdytojai | **Datos** |
| Įsitraukimas į Šilutės l/d „Žibutė“ projektą „Sveikatinimo idėjų konkursas – projektas tampa tikrove“. | Šilutės l/d „Žibutė“ projekto komanda, Šilutės l/d „Raudonkepuraitė“ socialinė pedagogė | 2019 m. rugsėjo 16 d. – lapkričio 19 d. |
| Tyrimas „Specialiųjų ugdymosi poreikių vaikų ir jų tėvų integracija ikimokyklinio ugdymo įstaigoje: Šilutės l/d „Raudonkepuraitė“. | Socialinė pedagogė  | 2019 m. spalio 14–lapkričio 8 d. |
| Palaikomosios grupės susitikimai  | Socialinė pedagogė, kviestiniai specialistai pagal poreikį, socialiniai partneriai, tėvai | 2019 m. spalio-gegužės mėn., paskutinį mėnesio trečiadienį. |
| Tyrimo rezultatų pristatymas - diskusija „Šeimų, kurių vaikai turi specialiųjų ugdymosi poreikių integracijos ypatumai l/d „Raudonkepuraitė“. | Socialinė pedagogė, ikimokyklinio ugdymo mokytojos, administracija | 2019 m. gruodžio 11 d. |
| Psichologės terapinės-paskaitos su pedagogais ir auklėtojų padėjėjomis. | „Bendruomeninių šeimos narių“ psichologai. | 2020 m. sausio 15 d. 13-15 val., 8 užsiėmimai trečiadieniais. |
| Pozityvios tėvystės užsiėmimai su psichologe šeimoms, kurių vaikai turi specialiųjų ugdymosi poreikių | „Bendruomeninių šeimos narių“ psichologai. | 2020 m. vasario 13 d. 16-17 val. 10 užsiėmimų ketvirtadieniais. |
| Paskaita - diskusija „Specialieji ugdymosi poreikiai, kas tai?“ | Psichologė, logopedė, socialinė pedagogė, tėvai, socialiniai partneriai, ikimokyklinio ugdymo mokytojos. | 2020 m. sausio 17 d. 16,30 val. |
| Lopšinių vakaras „A-a-a pupa..., supkime kartu“. | Socialinė pedagogė, muzikos mokytojas, tėvai, vaikai, socialiniai partneriai, mokytojos Irena G., Evelina S., Žibutė Š., Janina S. | 2020 m. sausio 31 d.16,30 val. |
| Užsiėmimas su vaikais „Šeimos gėlė Lietuvai“ | Socialinė pedagogė, specialistai, tėvai, vaikai, mokytoja Laura Z.-L., Dovilė Š., socialiniai partneriai. | 2020 m. vasario 12 d. 16,30 val. |
| Paskaita „Tėvų vaidmuo vaikų, turinčių specialiųjų ugdymosi poreikių, pagalbos teikimo procese“ | Psichologė, logopedė, socialinė pedagogė, tėvai, socialiniai partneriai, ikimokyklinio ugdymo mokytojos. | 2020 m. vasario 26 d. 16,30 val. |
| Užsiėmimas su vaikais „Pavasaris. Paukščių mėgdžiojimai ir kiti liežuvėlio žaidimai“ | Socialinė pedagogė, logopedė, tėvai, vaikai, Irena G., Dovilė Š., muzikos mokytojas | 2020 m. kovo 4 d. 16,30 val. |
| Edukacinė kelionė į Ventę „Stebėkime paukščius – stebėkime gyvenimą“ | Specialistai, socialiniai partneriai, tėvai, vaikai, mokytoja Sigita | 2020 m. kovo 29 d.Laikas pagal atskirą susitarimą |
| Užsiėmimas su vaikais „Margi margučiai“ | Mokytojos Saida ir Birutė, tėvai, vaikai, socialinė pedagogė | 2020 m. balandžio 1 d. 16,30 val. |
| Užsiėmimas su vaikais „Žaidžiame kartu“ | Socialinė pedagogė, tėvai, vaikai, socialiniai partneriai, mokytojos Evelina, Žibutė. | 2020 m. balandžio 22 d., 16,30 val. |
| Diskusija – projekto refleksija „Visi kartu – dėl mūsų vaikų“ | Specialistai, socialiniai partneriai, tėvai, ikimokyklinio ugdymo mokytojos. | 2020 m. gegužės 13 d. 16,30 val. |

**Projekto metodika:**

1. Įsitraukimas į Šilutės l/d „Žibutė“ projektą „Sveikatinimo idėjų konkursas – projektas tampa tikrove“. Socialiniai partneriai pakvietė šeimas, kurių vaikai turi specialiųjų ugdymosi poreikių, 5-6 metų dalyvautų jų projekte, kurio tikslas buvo vaikų sveikatinimas, šeimų atsivėrimo skatinimas. Dalyvavimas siūlomose veiklose naudingas tiek šeimoms, tiek socialiniam pedagogui, tai išvyka į Rambyno regioninį parką, bendros mankštos, paskaita „Pirmas vaiko septynmetis“, atvirutės iš sėklų kūrimas, dailės terapijos užsiėmimas, apskrito stalo diskusija.
2. Tyrimas „Specialiųjų ugdymosi poreikių vaikų ir jų tėvų integracija ikimokyklinio ugdymo įstaigoje: Šilutės l/d „Raudonkepuraitė“. Tyrimo tikslas išsiaiškinti vaikų, turinčių specialiųjų ugdymosi poreikių ir jų tėvų integracijos ypatumus l/d „Raudonkepuraitė“. Tyrimo rezultatai naudingi paremti projekto reikšmingumą ir organizuojamų veiklų spektrui, siekiant patenkinti realų šeimų poreikį, siekiant pilnavertės jų integracijos įstaigoje.
3. Palaikomosios grupės susitikimai – tai tėvų ir specialistų susitikimai grupinės terapijos principu. naudingas dėl galimybės atsiverti, gauti palaikymą ir supratimą, o diskutuojant ir dalinantis patirtimi terapijos dalyviams suteikiama galimybė patiems rasti realų problemų sprendimą, palaikant ir pakreipiant diskusiją pozityvia linkme terapiją vedančiam specialistui. Labai svarbiais aspektais tampa žmogiškosios vertybės, empatija, palaikymas, supratimas, klausimas ir išklausimas, ir pan., jų ugdymas ir tobulinimas, todėl atsirastų galimybė ne tik pašalinti problemas, bet ir tobulėti žmogiškumo kontekste.
4. Tyrimo rezultatų pristatymas - diskusija „Šeimų, kurių vaikai turi specialiųjų ugdymosi poreikių integracijos ypatumai l/d „Raudonkepuraitė“ ikimokyklinio ugdymo mokytojoms ir administracijai. Susitikimo metu bus pristatyti tyrimo rezultatai, svarbiausios įžvalgos, probleminiai aspektai, kurie yra reikšmingi ugdymo kokybei ir bendradarbiavimui su šeimomis. Taip pat siekiama palankaus administracijos požiūrio biudžeto klausimu, aktyvaus mokytojų įsitraukimo į organizuojamas projekto veiklas, siekiant teigiamos intervencijos bendradarbiavimo, pagalbos šeimai ir šeimų integracijos kontekste.
5. Paskaita - diskusija „Specialieji ugdymosi poreikiai, kas tai?“. Visi žmonės yra skirtingi ir skirtingai suvokia, interpretuoja specialiųjų ugdymosi poreikių sąvoką, dažnai dėl neteisingo visuomenės suvokimo formuojasi „etiketės“ efektas, o šeimos, kurių vaikai turi net nedidelius specialiuosius ugdymosi poreikius užsidaro, atsiriboja nuo visuomenės, o tai daro neigiamą įtaką pagalbos ne tik vaikui, bet ir šeimai teikimui, pokyčio siekimui, vaiko integracijai, o tuo pačiu – formuojasi atskirties procesas. Užsiėmimo metu diskutuosime iš skirtingų pozicijų, siekiant įvairių įžvalgų išsakymo, aiškinimosi, siekiant sukurti atvirumu, pasitikėjimu grįstą dialogą, kuris turės teigiamos įtakos tėvų įsitraukimui į tolesnes projekto veiklas, o įgyti įgūdžiai, žinios turės įtakos tėvų asmeniniam tobulėjimui, saviraiškai, tėvystės įgūdžių gerinimui, specialistų patarimų gavimui ir kitų tėvų palaikymui.
6. Lopšinių vakaras „A-a-a pupa..., supkime kartu“. Užsiėmimas skirtas artimo ryšio stiprinimui su vaiku, buvimui kartu, emocinei savijautai gerinti, tėvystės įgūdžių gerinimui. Retuose namuose skamba lopšinė, o vaikui ūgtelėjus dažnai jos visai nutyla. Lopšines dainuosime su muzikos mokytoju, akomponuojant įvairiais muzikos instrumentais, vaikai galės pritarti varpeliais, barškučiais, mamos glėby sups savo vaikus, tada visi supsime žaisliukus ir žaisliukais keisimės ratu, siekdami kiekvienam suteikti šilumos jausmo, tolerantiškai priimant kitus.
7. Užsiėmimas su vaikais „Šeimos gėlė Lietuvai“. Skambant lietuvių liaudies dainoms, šeimos susirinks sukurti po gėlę Lietuvai, nes kiekviena šeima yra Lietuvos dalis. Pirmiausia visi susirinkę pažais lietuvių liaudies ratelį-žaidimą „Graži mūsų šeimynėlė“. Tada darys gėles iš spalvoto popieriaus, siūlų ir kitų meninės raiškos priemonių ant pagaliuko. Su gėlėmis rankose sugiedosime Lietuvos himną. Patriotiškumas, tautiškumas ir vienybė yra svarbios vertybės šeimos tvirtumui ir teigiamam pavyzdžiui savo vaikui.
8. Paskaita „Tėvų vaidmuo vaikų, turinčių specialiųjų ugdymosi poreikių, pagalbos teikimo procese“. Bus pateikiama įvairių specialistų informacija apie tėvų vaidmenis ir pozicijas pagalbos vaikui ir jo šeimai teikimo procese, siekiant atskleisti tėvų ir kitų šeimos narių svarbą siekiant pokyčio, pagalbos vaikui teikimo ir įtvirtinimo, tęstinumo namuose aktyvinimo, reikiamos pagalbos ieškojimo, skatinant tėvų atsakomybės jausmą.
9. Užsiėmimas su vaikais „Pavasaris. Paukščių mėgdžiojimai ir kiti liežuvėlio žaidimai“. Daugiausiai įstaigoje vaikams reikalinga logopedo pagalba, todėl liežuvėlio žaidimai ir įvairūs pratimui puiki metodika gerinti artikuliaciją, garsų tarimą, pasitikėjimą savimi, o tai pat ne visi tėvai žino kaip taisyklingai padėti vaikui tobulinti įgyjamus įgūdžius per užsiėmimus su logopedu, socialinis pedagogas reikšmingas dėl pasitikėjimo savimi skatinimo, santykių kūrimo aktyvinimo. Užsiėmimo dalyviai mėgdžios girdimus įraše paukščių garsus, tuo pačiu logopedė padės rodydama tinkamai išsižioti, sukąsti dantis ir kitaip mankštinti liežuvėli ir visą burnos aparatą. Tada bus rodomi paveikslai per multimediją ir skatinama pamėgdžioti rodomo paukščio leidžiamus garsus. Buvimas kartu, teigiamos emocijos, bendras darbas yra svarbūs aspektai siekiant bendruomeniškumo, tėvų įsitraukimo, pasitikėjimo vieni kitais skatinimo.
10. Edukacinė kelionė į Ventę „Stebėkime paukščius – stebėkime gyvenimą“. Kelionė organizuojama paskutinį mėnesio sekmadienį, kai šeimoms muziejai lankytini nemokamai, taip pat ši diena pasirinkta dėl atsakomybės dalijimosi, nes šeimos pačios vyksta savo transportu ir yra atsakingos už savo vaikus. Ventėje parskrendantys paukščiai ir marių ošimas sukuria nuostabius jausmus, neapsakomą patirtį, skatina emocijų raišką, relaksuoja. Apsilankymas muziejuje bus naudingas susipažįstant su paukščių rūšimis, leidžiamais garsais, skatinant patyriminį ugdymą, o buvimas kartu naudingas visiems dalyviams.
11. Užsiėmimas su vaikais „Margi margučiai“. Užsiėmimo metu šeimos gamins ir margins margučius (kartono) įvairios gamtinės medžiagos pagalba: klijuos džiovintais lapais, gėlėmis; štampuos kankorėžiais, kaštonais, akmenukais aplikuos tampomu ar spalvotu popieriumi, pagamintais margučiais papuoš kiemo magnoliją. Smulkiosios motorikos lavinimas, buvimas kartu, kūrybiškumo ir estetikos skatinimas, puoselėjant tradicijas yra reikšmingas bendradarbiavimui tarp visų ugdymo proceso dalyvių, aktyvinant šeimas ir jų įsitraukimą, emocijų raiškai ir saviraiškai.
12. Užsiėmimas su vaikais „Žaidžiame kartu“. Šeimos su vaikais ir specialistais žais socialinius žaidimus, kuriuos dažnai vaikai žaidžia užsiėmimų su socialiniu pedagogu metu, nes socialiniai gebėjimai yra reikalingi kiekvienam, o jų tobulinimas yra reikšmingas kiekvienai asmenybei. Pradžioje bus paprašyta dalyvių išsirinkti po siūlą, kuris reiškia skirtingą savijautą, o pabaigoje po dar vieną, tada bus paaiškintos spalvų reikšmės pagal meno terapiją ir bus galima refleksuoti kaip pasikeitė emocinė būsena po užsiėmimo.
13. Diskusija – projekto refleksija „Visi kartu – dėl mūsų vaikų“. Paskutinis projekto susitikimas skirtas visų pusių įžvalgoms, refleksijai. Poreikių ir pokyčių analizei, padėkai už buvimą kartu ir nuomonei apie tęstinumo, tobulinimo aspektus.

**Numatomi programos rezultatai:**

1. Susibūrusi palaikomoji šeimų grupė, kurių vaikai turi specialiųjų ugdymosi poreikių, Šilutės l/d „Raudonkepuraitė“ gebės atvirai bendrauti, dalintis patirtimi, palaikyti vieni kitus, norės susitikti, aktyviau įsitraukti į darželio bendruomenės renginius, šventes, jų integracija taps pozityvesnė ir lengvesnė.
2. Įvairaus pobūdžio veiklos, padės tėvams įgyti reikiamų įgūdžių asmeninio tobulėjimo, vaikų auklėjimo, pozityvios tėvystės, vaikų socializacijos klausimais, tobulinant bendradarbiavimą su visais ugdymo proceso dalyviais. Teigiamos emocijos turės įtakos bendruomeniškumo stiprinimui, santykių tarp visų ugdymo proceso dalyvių tobulinimui.
3. Projektas bus tęsiamas, įtraukiant visus bendruomenės narius, gerinant santykius su socialiniais partneriais l/d „Žibutė“, l/d „Žvaigždutė“, aktyvinant įsitraukti visas ikimokyklinio ugdymo mokytojas, pritraukiant naujus socialinius partnerius, pasikviečiant lektorių, specialistų, gydytojų paskaitoms tėvams ir mokytojams.

**Programos biudžetas ir resursai:** 100 eur. – kanceliarinės priemonėms, užsiėmimams su šeimomis, arbatai, kavai; Žmogiškieji ir asmeniniai ištekliai; l/d „Raudonkepuraitės“ įstaigos parama.

**LITERATŪRA**

1. Jungtinių Tautų Vaiko teisių konvencija [interaktyvus]. 1989. [žiūrėta 2019 m. lapkričio 19 d.]. Prieiga per Internetą: <<https://e-seimas.lrs.lt/portal/legalAct/lt/TAD/TAIS.19848>>.
2. Kovienė S. 2018. Tėvų švietimas ikimokyklinėse ugdymo įstaigose: realijos ir perspektyvos [interaktyvus]. Andragogika, Nr. 1(8) [žiūrėta 2019 m. lapkričio 26 d.]. 144 – 158 p. Prieiga per Internetą: <<http://journals.ku.lt/index.php/andragogy/article/view/1723/pdf>>.
3. Lietuvos Respublikos Konstitucija [interaktyvus]. 1992. [žiūrėta 2019 m. lapkričio 19 d.]. Prieiga per Internetą: < <https://www.e-tar.lt/portal/lt/legalAct/TAR.47BB952431DA>>.
4. Lietuvos Respublikos švietimo įstatymas [interaktyvus]. 1991. Nr. I – 1489 [žiūrėta 2019 m. lapkričio 4 d.]. Prieiga per Internetą: < [https://www.e-tar.lt/portal/lt/legalAct/TAR. 9A3AD08EA5D0/xbPKUCNrMi](https://www.e-tar.lt/portal/lt/legalAct/TAR.%209A3AD08EA5D0/xbPKUCNrMi)>.
5. Lietuvos Respublikos Seimas. 1996. Vaiko teisių apsaugos pagrindų įstatymas [interaktyvus]. Nr. I-1234 [žiūrėta 2019 m. lapkričio 19 d.]. Prieiga per Internetą: < <https://www.e-tar.lt/portal/lt/legalAct/TAR.C8205E261830> >.
6. Martišauskienė D., Trakšelys K. 2017. Švietimo paslaugų kokybės valdymo vertinimas. Tėvų požiūris[interaktyvus]. Tiltai, Nr. 2 [žiūrėta 2019 m. spalio 26 d.]. 103 – 118 p. Prieiga per Internetą: < <http://journals.ku.lt/index.php/tiltai/article/view/1606/pdf>>.
7. Valstybinio audito ataskaita: Ar išnaudojame ikimokyklinio ugdymo galimybes sėkmingesnei vaikų ateičiai užtikrinti [interaktyvus]. 2018. Nr. VA-2018-P-9-1-7 [žiūrėta spalio 30 d.]. Prieiga per Internetą: < [https://www.google.com/search?rlz=1C1DIMC\_enLT871LT871&ei =ZUzUXZTVO-PnrgTwkIuQBA&q=vaiku+su+spec+poreikiais+daugeja+valstybes +kontroles+audito+ataskaita+2018&oq=vaiku+su+spec+poreikiais+daugeja+valstybes+kontroles+audito+ataskaita+2018&gs\_l=psy- ab.3...4147.13335..13662...0.0..0.101.3138.40j1 ......0....1..gws-wiz.......33i160j33i21j33i10.EDZBF32awws&ved=0ahUKEwj Um\_zVivflAhXjs4sKHXDIAkIQ4dUDCAs&uact=5](https://www.google.com/search?rlz=1C1DIMC_enLT871LT871&ei%20=ZUzUXZTVO-PnrgTwkIuQBA&q=vaiku+su+spec+poreikiais+daugeja+valstybes%20+kontroles+audito+ataskaita+2018&oq=vaiku+su+spec+poreikiais+daugeja+valstybes+kontroles+audito+ataskaita+2018&gs_l=psy-%20ab.3...4147.13335..13662...0.0..0.101.3138.40j1%20......0....1..gws-wiz.......33i160j33i21j33i10.EDZBF32awws&ved=0ahUKEwj%20Um_zVivflAhXjs4sKHXDIAkIQ4dUDCAs&uact=5) >.